Diari Oficial de la Generalitat Valenciana


Sumari del DOGV 4480, del 14-04-2003 (2003/3941)

Informació pública de les bases per a la provisió com a funcionari de carrera d'una plaça d'auxiliar administratiu de la plantilla del personal funcionari.
-----------------------------------------------------------------------------------------------------------------------------------------------------------

### Dades del document

Número de DOGV
:   4480

Data del DOGV
:   14-04-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/3941


Data del document
:   20-03-2003

Organisme emissor
:   Ajuntament de Benifaió

Tipus de document
:   Convocatòria

Descriptors 

:   * Benifaió
    * professió administrativa
    * concurs administratiu
    * administració local

Informació pública de les bases per a la provisió com a funcionari de carrera d'una plaça d'auxiliar administratiu de la plantilla del personal funcionari. [2003/M3941]
  
La Comissió de Govern, en sessió celebrada el dia 14 de març de 2003, va acordar aprovar les següents:
  
Bases per a la provisió com a funcionari de carrera d'una plaça d'auxiliar administratiu de la plantilla del personal funcionari de l'Ajuntament de Benifaió.
  
Primera. Objecte, denominació i característiques de la plaça que es convoca
  
L'objecte de la present convocatòria és la provisió per funcionari de carrera d'una plaça d'auxiliar administratiu d'administració general, enquadrada en la plantilla de personal funcionari d'este Ajuntament, grup D, nivell 14 del complement de destí, segons article 25 de la Llei 30/84 i que figura en l'oferta d'ocupació pública d'este Ajuntament de 2001 (BOE núm. 43, de data 19.02.02).
  
Segona. Sistema de selecció
  
El sistema de selecció serà el concurs oposició lliure.
  
Tercera. Dotació de la plaça
  
La dotació de la plaça consistirà en les retribucions bàsiques corresponents al grup D, complement de destí nivell 14 i complement específic fixat per als llocs de treball en la relació de llocs de treball d'esta corporació.
  
Quarta. Jornada de treball i funcions
  
La jornada de treball i règim d'horaris serà l'establida per als funcionaris públics en la legislació vigent i en el Conveni del Personal Funcionari.
  
Les funcions seran les genèriques dels llocs de treball d'auxiliars administratius d'administració general, considerant-se com a específiques, d'entre altres, les de col·laboració amb secretaria i gestió de tots els expedients relacionats amb les funcions de fe pública.
  
Cinquena. Requisits dels aspirants
  
Per a ser admesos a la realització de les proves selectives els aspirants hauran de reunir els següents requisits referits a l'últim dia de presentació d'instàncies:
  
a) Posseir la nacionalitat espanyola o, d'acord amb el que establix la Llei 17/1993, de 23 de desembre, sobre l'accés a determinats sectors de la funció pública dels nacionals dels altres estats membres de la Comunitat Europea, tindre la nacionalitat d'un país membre de la Comunitat Europea o la de qualsevol d'aquells estats als quals, en virtut de tractats internacionals celebrats per la Comunitat Europea i ratificats per Espanya, siga d'aplicació la lliure circulació de treballadors en els termes en què esta es troba definida en el Tractat Constitutiu de la Comunitat Europea.
  
b) Tindre complits 18 anys i no excedir de l'edat de jubilació, edats ambdues referides al dia en què finalitze el termini de presentació d'instàncies.
  
c) Estar en possessió del títol Graduat Escolar o equivalent, o en condicions d'obtindre'l en la data en què acabe el termini de presentació d'instàncies. En tot cas l'equivalència haurà de ser aportada per l'aspirant mitjançant certificat expedit a l'efecte per l'administració competent en cada cas.
  
d) No patir malaltia ni defecte físic que impedisca l'exercici de les corresponents funcions. Els qui tinguen la condició de minusvàlids, hauran d'acreditar l'aptitud per a l'exercici de les funcions corresponents a la plaça objecte d'esta convocatòria mitjançant dictamen expedit, en data posterior a la publicació de les presents bases en el Butlletí Oficial de la Província de València i amb anterioritat a l'inici de les proves selectives, per un equip multiprofessional competent, conforme al que establix l'article 38.3 de la Llei 13/82, de 7 d'abril.
  
e) No haver sigut separat mitjançant expedient disciplinari de l'administració de l'estat, de les comunitats autònomes, o de les entitats locals, ni trobar-se inhabilitat penalment per a l'exercici de funcions públiques.
  
Els aspirants que resulten seleccionats se sotmetran al règim d'incompatibilitats vigent.
  
Sisena. Forma i termini de presentació d'instàncies
  
Les instàncies sol·licitant prendre part en la present convocatòria es dirigiran a l'alcalde president de l'Ajuntament de Benifaió, es presentaran en el Registre General de l'Ajuntament o en la forma determinada en l'article 38 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, podent utilitzar-se la instància model que es facilitarà en les oficines municipals situades en la plaça de l'Ajuntament número 15, planta segona, de 09.00 a 14.00 hores, durant el termini de 20 dies naturals comptats a partir del següent al de la publicació d'esta convocatòria en el Boletín Oficial del Estado.
  
A la instància s'acompanyarà:
  
- Fotocòpia del document nacional d'identitat.
  
- Fotocòpia de la titulació requerida.
  
- Còpia de l'ingrés de l'autoliquidació corresponent a la taxa per concurrència a les proves selectives que ascendix a la quantitat de 15,03 euros.
  
Setena. Admissió d'aspirants
  
Per a ser admesos a les proves selectives bastarà que els aspirants manifesten en les seues instàncies reunir totes i cada una de les condicions exigides en la base sisena, referides a la data d'expiració del termini de presentació d'instàncies.
  
Expirat aquell, per resolució, es declararà aprovada la llista d'admesos i exclosos. La dita resolució es publicarà en el Butlletí Oficial de la Província de València, Diari Oficial de la Generalitat Valenciana i al tauler d'edictes de l'Ajuntament, i s'hi indicarà el termini de 10 dies per a esmena de defectes pels aspirants exclosos. Així mateix, en el dit termini es podrà presentar qualsevol reclamació pertinent pels interessats.
  
La publicació de la dita resolució serà determinant dels terminis a efectes de possibles impugnacions o recursos.
  
Els errors de fet podran esmenar-se en qualsevol moment, d'ofici o a petició dels interessats.
  
Si no es produïx cap reclamació, suggeriment o petició d'esmena, la resolució provisional esdevindrà definitiva automàticament. En un altre cas, resoltes les reclamacions i esmenes, es donarà publicitat d'això a través de la publicació en els mitjans citats anteriorment.
  
No obstant això si per error material o una altra causa extraordinària algun aspirant no figura en la llista d'exclosos i tampoc consta en la d'admesos, el tribunal l'admetrà provisionalment a la realització dels exercicis, sempre que ho acredite documentalment, davant d'ell, mitjançant còpia de la sol·licitud segellada en l'oficina receptora i justificant del pagament dels drets d'examen, a proposta del tribunal reunit a l'efecte, amb anterioritat al començament del primer exercici fent-ho constar en acta i ho elevarà a l'Alcaldia que resoldrà definitivament sobre l'admissió o exclusió, que ho comunicarà perquè en prenga coneixement i efectes al tribunal, notificació als interessats; quedarà sense efecte l'exercici de l'aspirant en el cas que en resulte exclòs.
  
En la mateixa resolució s'indicarà la composició dels membres del tribunal i s'indicarà el dia, lloc i hora de celebració del primer exercici de l'oposició.
  
Huitena. Tribunal
  
El tribunal cridat a la selecció estarà constituït pels següents membres amb veu i vot:
  
President: el de la corporació o membre d'esta en qui delegue.
  
Secretari: el secretari general de la corporació o funcionari d'esta en qui delegue.
  
Vocals:
  
- Un representant de l'administració del Consell designat per la Conselleria de Justícia i Administracions Públiques.
  
- Un representant del personal funcionari de l'Ajuntament de titulació igual o superior a la requerida per a les places que es convoquen, designat pels delegats de Personal de l'Ajuntament.
  
- Un representant del personal funcionari de l'Ajuntament de titulació igual o superior a la requerida per a les places que es convoquen, designat per la Mesa General de Negociació de l'Ajuntament.
  
Als efectes del que disposa l'annex IV del Reial Decret 462/2002, de 24 de maig, el tribunal que actue en esta prova selectiva tindrà la categoria tercera de les que s'indiquen en aquell. El tribunal no podrà constituir-se ni actuar sense l'assistència com a mínim de la meitat dels seus membres titulars o suplents indistintament, sent necessària, en tot cas, la del president i del secretari o dels que els substituïsquen.
  
De la mateixa manera podran nomenar-se assessors del tribunal quan per raó de les proves o altres circumstàncies així ho aconsellen; el tribunal per mitjà del seu president podrà disposar la incorporació a este amb caràcter temporal d'assessors per a col·laborar en el desenvolupament del procés selectiu sota la direcció del tribunal tenint la consideració de vocals. El seu nomenament, si es produïx, es publicarà conjuntament amb el dels altres membres del tribunal.
  
Les decisions es prendran per majoria de vots dels membres presents, resolent, en cas d'empat, el vot del qui actue com a president.
  
Els membres del tribunal podran ser recusats pels aspirants de conformitat amb el que disposa l'article 28 de la Llei de Règim Jurídic de les Administracions Públiques i del Procediment Administratiu Comú.
  
Novena. Orde d'intervenció dels aspirants. Identificació
  
Els aspirants seran convocats per a cada exercici en crida única. Excepte casos de força major degudament justificats i apreciats pel tribunal amb absoluta llibertat de criteri, la no-presentació d'un aspirant a qualsevol dels exercicis obligatoris, en el moment de ser cridat, determinarà automàticament el decaïment del seu dret a participar en el mateix exercici i en els successius, quedant en conseqüència, exclòs del procediment selectiu.
  
L'orde d'intervenció dels aspirants en aquells exercicis que no es puguen realitzar conjuntament, es determinarà per l'orde alfabètic dels seus cognoms.
  
El tribunal podrà requerir en qualsevol moment als aspirants que acrediten la seua identitat, i amb tal fi hauran d'anar proveïts del document nacional d'identitat.
  
Deu. Relació d'aprovats en la fase d'oposició i presentació dels mèrits a valorar en la fase de concurs
  
Junt amb el resultat de l'últim exercici de la fase d'oposició, el tribunal exposarà al públic la relació d'aspirants que, per haver superat tots els exercicis eliminatoris han de passar a la fase de concurs, els quals hauran de presentar en sobre tancat i amb la corresponent llegenda identificadora, en el termini de 10 dies hàbils, la documentació acreditativa dels mèrits a valorar en la fase de concurs.
  
Onze. Relació definitiva d'aprovats
  
Una vegada baremats els mèrits, el tribunal exposarà al públic la llista d'aspirants amb la puntuació obtinguda en la fase de concurs, així com la d'aprovats per a l'orde de puntuació total, concedint-los un termini de 10 dies hàbils perquè formulen les reclamacions i esmenes que estimen pertinents en relació amb la baremació. Resoltes les possibles al·legacions i esmenes, el tribunal farà pública la relació definitiva d'aspirants aprovats, si n'hi ha, per rigorós orde de puntuació aconseguida, i elevarà la dita relació a l'Alcaldia Presidència, remetent a esta, així mateix, l'acta de l'última sessió, sense que es puga aprovar ni declarar que han superat el present procediment selectiu un nombre superior d'aspirants al de places convocades.
  
Dotze. Constitució de borsa de treball
  
No obstant això, els aspirants que hagen superat els exercicis de l'oposició i no siguen seleccionats per a ser contractats, compondran una borsa de treball d'auxiliars administratius en previsió de possibles contingències, vacants, baixes, etc., en el qual les crides es realitzaran per orde de puntuació.
  
La dita borsa també podrà ser utilitzada per a la provisió interina de llocs de treball del grup E de l'escala d'administració general, en els mateixos supòsits que els anteriors, sempre que els cridats a cobrir els citats llocs mostren la seua conformitat a ser nomenats funcionaris interins del mencionat grup.
  
Així mateix, i per a supòsits de necessitats de servicis ineludibles que no puguen ser ateses mitjançant personal integrat en la plantilla de l'Ajuntament, els integrants de la borsa que posseïsquen la titulació adequada podran ser cridats per a ocupar interinament llocs de treball d'administratiu o de bibliotecari.
  
Els integrants de la borsa seran cridats per rigorós orde de puntuació. No obstant això, la renúncia al nomenament per a cobrir un lloc de treball, en qualsevol de les crides, implicarà passar a l'últim lloc de la borsa de treball d'aquell que haja desistit.
  
En cas de finalitzar la vigència del nomenament sense completar el període d'un any de servicis, el personal nomenat podrà obtindre'n un altre o d'altres successius fins a completar el dit període. Finalitzada la vigència del nomenament i una vegada aconseguit o superat el dit període d'un any, no es podrà obtindre un nou nomenament fins que no s'haja esgotat la llista i, si és procedent, li corresponguera novament per torn.
  
La present borsa anul·la les constituïdes anteriorment de la mateixa especialitat i tindrà una vigència de tres anys des de la seua formació.
  
Tretze. Presentació de documents
  
Els aspirants proposats pel tribunal hauran d'aportar davant de la corporació dins del termini de 20 dies hàbils des que es faça pública la relació d'aprovats, els documents acreditatius de les condicions de capacitat i requisits exigits en la base cinquena de la present convocatòria:
  
- Certificat de naixement.
  
- Fotocòpia del DNI acompanyada de l'original per a la seua compulsa.
  
- Certificat mèdic oficial acreditatiu de no patir malaltia ni defecte físic que li impossibilite per al normal exercici de la funció.
  
- Declaració jurada de no haver sigut separat, mitjançant expedient disciplinari, del servici de l'estat, administració local, ni trobar-se inhabilitat per a l'exercici de la funció.
  
- Original i fotocòpia per a compulsar del títol acadèmic exigit.
  
- Declaració jurada de no trobar-se sotmés a cap causa d'incompatibilitat o incapacitat.
  
Els aspirants proposats que tinguen la condició de funcionaris de carrera quedaran exempts de justificar documentalment les condicions generals a què es referix la base cinquena que ja hagen sigut provades per a obtindre el seu anterior nomenament. En tot cas hauran de presentar original i fotocòpia per a compulsar del seu nomenament com a funcionaris de carrera i títol acadèmic exigit.
  
Els que dins del termini indicat i excepte cas de força major, no presenten la documentació no podran ser nomenats funcionaris, donant lloc a la invalidesa de l'actuació de l'interessat i la nul·litat subsegüent dels actes del tribunal respecte a este, sense perjuí de la responsabilitat en què puga haver incorregut per falsedat en la instància.
  
En el cas que l'aspirant fóra exclòs per no-presentació o falsedat en la documentació, el tribunal podrà proposar addicionalment la inclusió, en el mateix nombre que d'exclosos, d'aquells que havent superat les proves estiguen fora pel límit establit en la base primera.
  
Catorze. Nomenament i presa de possessió
  
Complits els requisits precedents, s'efectuarà el nomenament com a funcionaris de carrera dels aspirants proposats, els quals hauran de prendre possessió del càrrec en el termini de 20 dies a comptar des del següent a aquell en què els siga notificat el nomenament.
  
Quinze. Incidències
  
El tribunal queda facultat per a resoldre els dubtes que es presenten i prendre els acords necessaris per al bon orde del procés selectiu en tot el no establit en les presents bases.
  
Setze. Normativa i recursos
  
La convocatòria es regirà, en el no establit per estes bases, pel que establix la Llei 7/85, de 2 d'abril; Reial Decret Legislatiu 781/86, de 18 d'abril; Llei 30/84, de 2 d'agost, de Mesures per a la Reforma de la Funció Pública i les seues modificacions posteriors; Decret Legislatiu de 24 d'octubre de 1985, pel qual s'aprova el Text Refós de la Llei de la Funció Pública Valenciana; Reial Decret 896/1991, de 7 de juny; Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de Funció Pública Valenciana; Reial Decret 364/1995, de 10 de març, i la resta de disposicions legals vigents en la matèria. La convocatòria, les bases, els actes administratius que es deriven d'ella i de l'actuació del tribunal podran ser impugnats pels interessats en els casos, formes i terminis establits en la Llei de Règim Jurídic de les Administracions Públiques i del Procediment Administratiu Comú.
  
Dèsset. Publicitat
  
Les presents bases es publicaran en el Butlletí Oficial de la Província de València, Diari Oficial de la Generalitat Valenciana i al tauler d'anuncis municipal.
  
Díhuit. Exercicis de l'oposició
  
La fase d'oposició consistirà en la realització dels següents exercicis, els tres primers de caràcter obligatori i eliminatori, i el quart de caràcter obligatori, però no eliminatori:
  
Primer exercici.
  
Consistirà a efectuar una prova de mecanografia en màquina d'escriure no elèctrica, que haurà d'aportar l'aspirant, en un temps de 10 minuts. S'exigirà un mínim de 280 pulsacions per minut per a superar la prova, en la qual es valorarà el nombre de pulsacions netes i la correcta execució de l'exercici.
  
Segon exercici. Consistirà en omplir un qüestionari de 50 preguntes tipus test, amb quatre respostes alternatives, sent només una d'elles correcta, sobre el contingut del programa annex a la convocatòria, amb un temps màxim d'1 hora.
  
Tercer exercici. Realització d'una prova escrita sobre els coneixements del programa que figura en l'annex, però sense necessitat de coincidir necessàriament amb cap epígraf en concret, a desenvolupar en el temps màxim d'1 hora. Es valoraran, a més dels coneixements, la claredat i orde d'idees, la qualitat d'expressió escrita i la capacitat de síntesi. L'exercici serà llegit per l'aspirant en sessió pública davant del tribunal qualificador.
  
Quart exercici. Consistirà a traduir per escrit del castellà al valencià, en un període màxim de 30 minuts, un text que indicarà el tribunal.
  
Vint. Qualificació dels exercicis
  
Els exercicis primer, segon i tercer es qualificaran de 0 a 10 punts sent necessari obtindre, per a superar-los, un mínim de 5 punts.
  
L'exercici de valencià es valorarà de 0 a 5 punts.
  
La puntuació final de la fase d'oposició s'obtindrà sumant les puntuacions obtingudes en cada u dels quatre exercicis.
  
Vint-i-un. Fase de concurs
  
Consistirà en la valoració dels mèrits degudament al·legats, d'acord amb la següent puntuació:
  
1. Experiència professional. Es valorarà globalment amb un màxim de 6 punts.
  
1.1. Experiència professional específica: Es valorarà l'exercici de llocs de treball d'auxiliar administratiu d'administració general, en funció del temps treballat en l'administració pública, valorant-se a raó d'1 punt per cada any complet de servici. Es valorarà este apartat amb un màxim de 6 punts.
  
1.2. Experiència professional com a auxiliar administratiu: es valorarà en funció del temps treballat en empreses privades en llocs de treball en la categoria d'auxiliar administratiu o superior, a raó de 0,50 punts per cada any complet de servici, valorant-se este apartat amb un màxim de 3 punts.
  
Només seran tinguts en compte els certificats de servicis prestats en entitats privades, si en ells estan clarament identificats el nom i cognoms i el càrrec de la persona que els firma, i a més consta una direcció i número de telèfon de l'entitat emissora d'estos.
  
2. Aptituds per al lloc de treball. Cursos de formació i perfeccionament:
  
2.1. Es valoraran fins a un màxim de 3 punts els cursos de formació i perfeccionament, que tinguen per objecte la formació en alguna de les àrees de coneixement pròpies de l'organització o actuació de l'administració. La valoració de cada curs s'efectuarà en funció de la seua duració, d'acord amb la següent escala:
  
a) de 100 o més hores: 2 punts.
  
b) de 50 o més hores: 1 punt.
  
c) de 25 o més hores: 0,50 punts.
  
Només es valoraran estos cursos si foren convocats i organitzats per la universitat, instituts o centres oficials o altres entitats, sempre que en este últim cas estiguen homologats per l'Institut Valencià de l'Administració Pública.
  
2.2. Es valoraran fins a un màxim d'1 punt altres cursos de formació i perfeccionament, que tinguen relació amb les tasques d'auxiliar administratiu, inclosos els de l'àrea d'informàtica. La valoració de cada curs s'efectuarà en funció de la seua duració, d'acord amb la següent escala:
  
a) de 50 o més hores: 1 punt.
  
b) de 25 o més hores: 0,75 punts.
  
c) de 15 o més hores: 0,50 punts.
  
3. Titulació acadèmica: Es valorarà estar en possessió dels títols que a continuació s'indiquen, de conformitat amb l'escala següent:
  
Títol de doctor, llicenciat universitari o equivalent: 2 punts
  
Títol de diplomat universitari o equivalent: 1 punt
  
Títol de Batxiller Superior, FP II, accés a la universitat per a majors de 25 anys, o equivalent: 0,50 punts
  
En el supòsit d'estar en possessió de distints títols, només es valorarà el títol de nivell superior.
  
4. Coneixements del valencià: d'acord amb el que establix la Junta Qualificadora de Coneixements del Valencià.
  
Nivell oral 0,40 punts
  
Nivell elemental 0,90 punts
  
Nivell mig 1,30 punts
  
Nivell superior 1,75 punts
  
En el supòsit d'estar en possessió de distints nivells de coneixement, només es valorarà el títol de nivell superior.
  
Només seran tinguts en compte els mèrits al·legats documentalment mitjançant original o còpia autenticada.
  
5. Entrevista. Es valorarà fins a un màxim de 4 punts l'entrevista realitzada pel tribunal qualificador amb cada u dels aspirants a fi d'apreciar els coneixements sobre les funcions a desenvolupar en les places que són objecte d'esta convocatòria.
  
La dita entrevista tindrà una duració màxima de 15 minuts i també podrà versar sobre els aspectes que el tribunal desitge aprofundir del currículum vítae de l'aspirant.
  
Vint-i-dos. Qualificació definitiva
  
La puntuació final s'obtindrà sumant les puntuacions obtingudes en la fase de concurs i en la d'oposició, sense que, en cap cas, la puntuació obtinguda en la fase de concurs servisca per a poder superar la fase d'oposició.
  
En els supòsits de puntuacions iguals, els empats es dirimiran tenint en compte la major puntuació obtinguda en la fase d'oposició i si persistix l'empat este es dirimirà per la major puntuació aconseguida en els distints apartats del barem del concurs, pel mateix orde en què figuren indicats.
  
ANNEX
  
Programa temari
  
Tema 1: La Constitució Espanyola de 1978: estructura i contingut. Principis generals. La reforma de la Constitució.
  
Tema 2: Drets i deures dels espanyols. La seua protecció. El Tribunal Constitucional. El Defensor del Poble.
  
Tema 3: La Corona. El poder legislatiu.
  
Tema 4: El govern i l'administració general de l'estat. La seua organització.
  
Tema 5: El poder judicial. Referència al ministeri fiscal.
  
Tema 6: L'organització territorial de l'estat. Els estatuts d'autonomia. El seu significat.
  
Tema 7: L'Estatut d'Autonomia de la Comunitat Valenciana. El president de la Generalitat. Les Corts Valencianes. El Govern Valencià.
  
Tema 8: L'administració pública en l'ordenament espanyol. Administració de l'estat. Administracions autonòmiques. Administració local. Administració institucional.
  
Tema 9: Sotmetiment de l'administració a la llei i al dret. Fonts del dret públic. Especial referència a la llei i als reglaments. Altres fonts del dret. El dret comunitari.
  
Tema 10: L'administrat. Col·laboració i participació dels ciutadans en les funcions administratives.
  
Tema 11: L'acte administratiu. Concepte. Elements. La teoria de la invalidesa. La notificació. La motivació. Els actes nuls i anul·lables. La revisió d'ofici.
  
Tema 12: El procediment administratiu. Principis generals. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la seua modificació per la Llei 4/1999, de 13 de gener (Boletín Oficial del Estado número 12, de 14 de gener de 1999).
  
Tema 13: Fases del procediment administratiu general.
  
Tema 14: Els recursos administratius: reposició, alçada i revisió. El recurs contenciós administratiu. Les reclamacions economicoadministratives.
  
Tema 15: Formes de l'acció administrativa. Foment. Policia. Servici públic.
  
Tema 16: La responsabilitat de l'administració. Responsabilitat d'autoritats i personal.
  
Tema 17: Règim local espanyol. Principis constitucionals i regulació jurídica.
  
Tema 18: La província en el règim local. Organització provincial. Competències.
  
Tema 19: El municipi. El terme municipal. La població. L'empadronament.
  
Tema 20: Organització municipal. Competències.
  
Tema 21: Funcionament dels òrgans col·legiats locals. Convocatòria i orde del dia. Actes i certificats d'acords.
  
Tema 22: Altres entitats locals. Mancomunitats, àrees metropolitanes, comarques i altres agrupacions, les entitats d'àmbit territorial inferior al municipi.
  
Tema 23: Ordenances i reglaments de les entitats locals. Classes. Procediment d'elaboració i aprovació. Bans dels alcaldes.
  
Tema 24: La funció pública local i la seua organització. Funcionaris de carrera. Personal laboral. Personal eventual. Funcionaris amb habilitació de caràcter nacional.
  
Tema 25: Drets i deures dels funcionaris públics. Incompatibilitats. Règim disciplinari. Sancions.
  
Tema 26: Els contractes administratius en l'esfera local. La selecció del contractista. Tipus de contractes administratius. Drets i deures del contractista i de l'administració.
  
Tema 27: Els béns de les entitats locals. El domini públic. El patrimoni privat d'estes. L'inventari de béns.
  
Tema 28: Intervenció administrativa local en l'activitat privada. Procediment de concessió de llicències. Les llicències d'obertura d'establiments.
  
Tema 29: Hisendes locals: Classificació dels ingressos. Les ordenances fiscals.
  
Tema 30: Règim jurídic de la despesa pública local. Les fases de la gestió del pressupost de despeses.
  
Tema 31: Els pressuposts locals. El seu contingut i estructura. L'aprovació. Les modificacions pressupostàries. La liquidació.